CELEX: 32018D0662
Language: lv
Date: 2018-04-27 00:00:00
Title: Komisijas Īstenošanas lēmums (ES) 2018/662 (2018. gada 27. aprīlis), ar ko norīko Eiropas Savienības putnu gripas un Ņūkāslas slimības references laboratoriju un groza Padomes Direktīvas 2005/94/EK VII pielikumu (izziņots ar dokumenta numuru C(2018) 2459) (Dokuments attiecas uz EEZ. )

30.4.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 110/134
               
            KOMISIJAS ĪSTENOŠANAS LĒMUMS (ES) 2018/662
      (2018. gada 27. aprīlis),
      ar ko norīko Eiropas Savienības putnu gripas un Ņūkāslas slimības references laboratoriju un groza Padomes Direktīvas 2005/94/EK VII pielikumu
      
         
            (izziņots ar dokumenta numuru C(2018) 2459)
         
      
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Padomes 1992. gada 14. jūlija Direktīvu 92/66/EEK, ar ko ievieš Kopienas pasākumus Ņūkāslas slimības kontrolei (1), un jo paši tās 15. panta 1. punktu,
      ņemot vērā Padomes 2005. gada 20. decembra Direktīvu 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (2), un jo īpaši tās 63. panta 2. punktu,
      tā kā:
      
                  (1)
               
               
                  Direktīva 92/66/EEK (*1) nosaka minimālos kontroles pasākumus, kas veicami, ja mājputnu, pasta baložu un citu nebrīvē turētu putnu vidū izceļas Ņūkāslas slimības uzliesmojums. Minētās direktīvas 15. pants paredz, ka jānorīko Eiropas Savienības Ņūkāslas slimības references laboratorija, lai pildītu minētajā pantā paredzētās funkcijas un pienākumus.
               
            
                  (2)
               
               
                  Direktīvā 2005/94/EK noteikti konkrēti profilaktiskie pasākumi, kas saistīti ar putnu gripas uzraudzību un savlaicīgu konstatāciju, un minimālie kontroles pasākumi, kas veicami, ja mājputnu vai citu nebrīvē turētu putnu vidū izceļas putnu gripas uzliesmojums. Minētās direktīvas 51. panta 1. punkts paredz, ka tās VII pielikuma 1. punktā minētajai laboratorijai ir jābūt Eiropas Savienības putnu gripas references laboratorijai un ka tai jāpilda VII pielikuma 2. punktā uzskaitītās funkcijas un pienākumi.
               
            
                  (3)
               
               
                  Tā paziņojuma dēļ, kuru Apvienotā Karaliste sniegusi saskaņā ar Līguma par Eiropas Savienību 50. pantu, Eiropas Savienības putnu gripas un Ņūkāslas slimības references laboratorijām, kuras patlaban par tādām ir norīkotas saskaņā ar Direktīvu 92/66/EEK un Direktīvu 2005/94/EK, būs jāpārtrauc pildīt Eiropas References laboratoriju funkcijas un pienākumus, kas saistīti ar šīm divām slimībām.
               
            
                  (4)
               
               
                  Putnu gripas un Ņūkāslas slimības simptomi, diagnostikas metodes un nepieciešamā zinātība un aprīkojums ir ļoti līdzīgi, tāpēc ir lietderīgi abām slimībām norīkot vienu Eiropas Savienības references laboratoriju.
               
            
                  (5)
               
               
                  Lai nepārtrauktu Eiropas Savienības putnu gripas un Ņūkāslas slimības references laboratorijas darbību un nule norīkotajai laboratorijai dotu pietiekami daudz laika pilnīgi sagatavoties tās jauno funkciju un pienākumu izpildei, šajā lēmumā paredzētos pasākumus ir lietderīgi piemērot no 2019. gada 1. janvāra.
               
            
                  (6)
               
               
                  Komisija ciešā sadarbībā ar dalībvalstīm rīkoja uzaicinājumu iesniegt piedāvājumus, lai izraudzītos un norīkotu Eiropas Savienības putnu gripas un Ņūkāslas slimības references laboratoriju, ņemot vērā laboratorijas tehniskās un zinātniskās lietpratības un tās darbinieku zinātības kritērijus.
               
            
                  (7)
               
               
                  Atlases procedūrā izraudzītā laboratorija Istituto Zooprofilattico Sperimentale delle Venezie (IZSVe), Legnaro, Itālija, būtu no 2019. gada 1. janvāra uz nenoteiktu laiku jānorīko par Eiropas Savienības putnu gripas un Ņūkāslas slimības references laboratoriju.
               
            
                  (8)
               
               
                  Šajā īstenošanas lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
               
            IR PIEŅĒMUSI ŠĀDU LĒMUMU.
      1. pants
      Ar šo Istituto Zooprofilattico Sperimentale delle Venezie (IZSVe), Legnaro, Itālija, tiek norīkots par Eiropas Savienības putnu gripas un Ņūkāslas slimības references laboratoriju.
      2. pants
      Direktīvas 2005/94/EK VII pielikuma 1. punktu aizstāj ar šādu:
      
         
                     “1.
                  
                  
                     Eiropas Savienības putnu gripas references laboratorija ir:
                     
                        Istituto Zooprofilattico Sperimentale delle Venezie (IZSVe), Legnaro, Itālija.”
                  
               
      3. pants
      Šo lēmumu piemēro no 2019. gada 1. janvāra.
      4. pants
      Šis lēmums ir adresēts dalībvalstīm.
      
         Briselē, 2018. gada 27. aprīlī
         
            
               Komisijas vārdā –
            
            
               Komisijas loceklis
            
            Vytenis ANDRIUKAITIS
         
      
      
         (1)  OV L 260, 5.9.1992., 1. lpp.
      
      
         (2)  OV L 10, 14.1.2006., 16. lpp.
      
      
         (*1)  Padomes Direktīvu 92/66/EEK patlaban salāgo ar LESD un Eiropas Parlamenta un Padomes Regulu (ES) 2017/625 (OV L 95, 7.4.2017., 1. lpp.) par oficiālajām kontrolēm.